**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. március 30-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

Az előzők Közgyűlés óta az osztály munkáját érintő alábbi jogszabályok kerültek kihirdetésre:

2023. február 28- került kihirdetésre a Kormány 60/2023. (II. 28.) Korm. rendelete a területi közigazgatás működésével összefüggő kormányrendeletek módosításáról, amely a Nemzeti Jogszabálytárról szóló 338/2011. (XII. 29.) Korm. rendelet módosításával az átruházott hatáskörében meghozott – hatósági döntésnek nem minősülő – döntések kormányhivatalnak történő megküldésének módját rögzíti.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023.02.01. - 2023.02.28. közötti időszakban 58 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2023. február 23. napján tartott rendes Közgyűlésen megalkotott rendeletek 2023. február 28. napján kerültek kihirdetésre:

* 4/2023. (II.28.) önkormányzati rendelet az önkormányzat 2023. évi költségvetéséről – hatályba lépett 2023. március 1. napján;
* 5/2023. (II.28.) önkormányzati rendelet a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról – hatályba lépett 2023. március 1. napján;
* 6/2023. (II.28.) önkormányzati rendelet a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról – hatályba lépett 2023. március 1. napján;
* 7/2023. (II.28.) önkormányzati rendelet a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról – hatályba lépett 2023. március 1. napján.

A rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2023. február 23.-i rendes Közgyűlésen elfogadott határozatok, a Közgyűlés jegyzőkönyve, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerültek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre került.

A polgármester és a jegyző által átruházott hatáskörben hozott nem hatósági döntések száma:

* + polgármester 151
	+ jegyző 0 db

Az Iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal 2023.02.01-2023.02.28. napja közötti iktatókönyvek szerinti hivatali statisztikáját:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **Főszám** | **Alszám** |
| **A) PÉNZÜGYEK** | **3913** | **416** |
| A.1. Adóigazgatási ügyek | 3913 | 416 |
| **B) EGÉSZSÉGÜGYI IGAZGATÁS** | **7** | **38** |
| **C) SZOCIÁLIS IGAZGATÁS** | **348** | **1220** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS ÜGYEK** | **200** | **576** |
| E.1. Környezet- és természetvédelem | 29 | 28 |
| E.2. Építésügyek, településrendezés, területrendezés | 38 | 245 |
| E.4. Kommunális ügyek | 133 | 303 |
| **F) KÖZLEKEDÉS ÉS HÍRKÖZLÉSI IGAZGATÁS** | **139** | **388** |
| **G) VÍZÜGYI IGAZGATÁS** | **9** | **13** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **509** | **2039** |
| H.1. Anyakönyvi és állampolgársági ügyek | 191 | 370 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 26 |
| H.7. Igazságügyi igazgatás | 5 | 43 |
| H.8. Egyéb igazgatási ügyek | 312 | 1580 |
| **I) LAKÁSÜGYEK** | **225** | **665** |
| **J) GYERMEKVÉDELMI ÉS GYÁMÜGYI IGAZGATÁS** | **15** | **52** |
| **K) IPARI IGAZGATÁS** | **10** | **26** |
| **L) KERESKEDELMI IGAZGATÁS, TURISZTIKA** | **99** | **178** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **23** | **127** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **20** | **96** |
| **R) SPORTÜGYEK** | **1** | **0** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **298** | **2182** |
| U.1. Képviselő-testület iratai | 8 | 49 |
| U.2. Kisebbségi önkormányzat iratai | 3 | 0 |
| U.3. Szervezet, működés | 107 | 759 |
| U.4. Iratkezelés, ügyvitel | 6 | 50 |
| U.5. Személyzeti, bér- és munkaügyek | 13 | 511 |
| U.6. Pénz- és vagyonkezelés | 159 | 802 |
| **ÖSSZESEN:** | **5816** | **8016** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását. Elkészítette az adóbevalláshoz a munkavállalóknak, a bizottsági tagoknak, szavazatszámláló bizottsági tagoknak és a megbízási díjban részesülőknek történő kifizetésekről az igazolásokat, amely nagyságrendileg 700 db igazolás átadását, illetve kiküldését jelentette.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 497 db iktatott ügyirat keletkezett az irodán.

**1.** Az iroda a vagyongazdálkodási feladatkörében az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

A 2023. évi vagyongazdálkodási koncepció előkészítésre került és azt a Közgyűlés a márciusi ülésén tárgyalja.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljeskörű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) is az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az Iroda részt vett a Közgyűlés által 2022. szeptemberében elfogadott takarékossági program előkészítésében, adatgyűjtésben és feldolgozásban, valamint a program végrehajtásának ellenőrzésében.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A Magyar L. utca, a Nádasdy F. utca, a Paragvári utca és a Dozmat utca esetében is a kivitelezés befejeződött, a garanciális javítások folyamatban vannak.
* **Gyöngyös-patak hídrekonstrukció:** A vállalkozó részére a munkaterület átadás megtörtént, a közmű szolgáltatók végzik feladataikat.
* **Vásárcsarnok környékének rekonstrukciója, kapcsolódó parkolók kialakítása:** A kivitelezés folyamatban van, várható befejezés 2023. március vége.
* **Víztorony és környezetének fejlesztése, II. ütem:** A kivitelezés befejeződött, a felújítás megvalósult, a műszaki átadás megtörtént.

A támogatás pénzügyi felhasználási határideje 2023.12.31. napja.

A **Gothard-kastély állagmegóvása** című Modern Városok Program projektben a projekt meghosszabbítására és a műszaki tartalom módosulására irányuló módosítási kérelmet benyújtottuk. A hosszabbítás engedélyezése megtörtént, a műszaki tartalommal kapcsolatban a Miniszterelnökség számára a levél előkészítése folyamatban van.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló 3. hiánypótlásának benyújtása megtörtént. A fel nem használt támogatás más célú felhasználására irányuló kérelem benyújtása megtörtént a Miniszterelnökség felé.

A TOP közösségi szinten irányított helyi fejlesztési **(CLLD)** program keretében valamennyi projektben folyik a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a Közreműködő Szervezet (KSZ) felé benyújtott műszaki módosítás elbírálása folyamatban van.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében mérföldkő határidők hosszabbítása érdekében szerződésmódosítás került a MÁK részére beküldésre, amelynek elbírálására várunk. A projekt többlettámogatására vonatkozó igényünket a KSZ továbbította az Irányító Hatóság felé.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult. A Záró Szakmai Beszámoló elfogadása érdekébe a KSZ hiánypótlást írt ki, amelyet 2023.03.27. napjáig kell teljesíteni.

A **TOP-7.1.1-16-H-ERFA-2021-00825** számú, „**Tószer téri sportpálya közösségi célú fejlesztése”** című projekt lezárult, a műszaki átadás-átvételi eljárás 2022.11.03. napján megtörtént. A záró szakmai beszámoló hiánypótlása 2023.03.09-én beküldésre került.

A **TOP-7.1.1-16-H-ERFA-2020-00749** számú, „**Közösségi terek sportfunkciókkal való bővítése”** című projekt lezárult, a műszaki átadás-átvételi eljárás 2022. november 30-án megtörtént. A Szedreskert projektben megvalósuló akadálymentes parkoló építése miatt a záró mérföldkő dátuma 2023. január 26. napjára módosult. A projekt záró szakmai beszámolója 2023.03.27-én beküldésre kerül.

A **TOP-7.1.1-16-H-ERFA-2020-00750 „A 11-es Huszár úti lakótelepen lévő közpark közösségi célú fejlesztése”** című projekt lezárult, a műszaki átadás-átvételi eljárás 2022.11.03. napján megtörtént. A záró Szakmai Beszámoló hiánypótlása 2023.03.09-én beküldésre került.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében a III. közbeszerzési eljárás során beérkezett ajánlatok műszaki szempontú értékelése megtörtént, a közbeszerzési tanácsadó hiánypótlási felhívást tett közzé, amelynek határideje 2023. március 13. napja volt. Jelenleg a műszaki szempontú értékelés van folyamatban.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetében a kivitelezésre vonatkozó vállalkozási szerződés 2023. január 20-án aláírásra került a vállalkozó részéről. 6 hónap a kivitelezési idő, ennek megfelelően a projekt mérföldkövei átütemezésre kerültek, a 3. sz. mérföldkő 2023.04.30-ra, a 4., egyben záró mérföldkő 2023.07.31-re módosult.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a Kormányhivatal a használatbavételi engedélyt 2023.02.17-én megadta, folyamatban van a működési engedély megszerzése. A projekt során beszerzett eszközök az ütemtervnek megfelelően kerültek szállításra a bölcsődébe.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében 2023.02.23-án beküldésre került a záró szakmai beszámoló és záró kifizetési igénylés. A záró helyszíni ellenőrzés időpontja 2023.03.29.

A Horizont2020-as **JUSTNature** projekt megvalósítása során megtörtént a Helyi Stakeholder Csoport első találkozója 2023. február 14-én. A tervező beszerzése folyamatban van. A projekt vezető partnere részére benyújtandó adatszolgáltatási kötelezettségünk teljesítése előkészítés alatt van. A 3. projekttalálkozó helyszíne Budapest volt 2023. március 6-8-án, a Partnervárosok Együttműködési műhelye 1. találkozójának helyszíne Szombathely volt 2023. március 9-én. Az első szakmai és pénzügyi beszámoló összeállítása folyamatban van.

A „**Gazdaság-és foglalkoztatásfejlesztési partnerség a Szombathelyi járás területén**” (Paktum) projekt adminisztratív zárása 2023. február 24-én megtörtént, megkezdődött az 5 éves fenntartási időszak.

A **European City Facility** projektben a szakmailag érintett szervezetek (SZOMTÁV, SZOVA, Tankerület) bevonásával folyik a szakmai munka, kéthetenkénti találkozókkal. A Beruházási koncepció megírása és a pénzügyi táblázatok összeállítása elkezdődött a szakmai munkaanyagok alapján.

A Waclaw Felczak Alapítvány **„Dwa bratanki”** felhívására benyújtott pályázatnál, aminek részeként 2022. május 6-án megvalósult a testvérvárosi megállapodás aláírása a lengyelországi Elblag várossal, megtörtént a szakmai és pénzügyi beszámoló elfogadása. A projekt ezzel lezárult.

A 2022. november 16-án benyújtott **EnABle** rövid nevű pályázat értékelése 2023. február 28-án megtörtént, a pályázat nem nyert támogatást.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt projektmenedzsment és kötelezően előírt nyilvánosság tevékenysége folyamatos. A kiviteli tervek és költségbecslés pontosítása folyamatban van, a közbeszerzési eljárás előkészítése ezzel párhuzamosan történik.

A **TOP-6.5.1-16-SH1-2018-00002** számú, **"Vas Megyei SZC Oladi Technikum energetikai korszerűsítése"** projekt 2023. 03. 09-én fenntartási időszakba lépett, amelynek utolsó napja: 2028.03.08.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban a módosított Támogatási szerződés hatályba lépett, 2023. március 1-én a munkaterület átadás is megtörtént. A tájékoztató tábla elkészítése és a nyitó sajtóközlemény megjelentetése folyamatban van.

A **TOP-6.1.5-15-SH1-2019-00002** számú **"A Ferenczy utca hiányzó szakaszának kiépítése"** című projektben többlet műszaki tartalom (Károly Róbert útszakasz, valamint a Szőlős utca felújítása) bevonása miatt módosítási kérelem benyújtása van folyamatban.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projekt a kivitelezés és a műszaki ellenőrzés vonatkozásában a 100%-os készültségi szintnek megfelelő. A 8. számú záró mérföldkőig (2023.04.27-ig) el kell végezni a "Marketing és szemléletformáló tevékenységek" szerződésben foglalt feladatokat.

A **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projekt a kivitelezés és a műszaki ellenőrzés vonatkozásában a 100%-os készültségi szintnek megfelelő. A 8. számú záró mérföldkőig (2023.04.27-ig) el kell végezni a "Marketing és szemléletformáló tevékenységek" szerződésben foglalt feladatokat.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekt 8. számú záró szakmai beszámolója 2022.11.29. napján beküldésre került. Az 5. és 6. számú szakmai beszámoló 2023.02.02. napján került elfogadásra. A záró helyszíni ellenőrzés időpontja 2023.03.22.

A **TOP Plusz-1.3.1-21** számú **„Fenntartható városfejlesztés Szombathelyen”** című pályázat Támogatási Szerződése 2022.12.09-én aláírásra került, a megvalósítás folyamatban van.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta: Az irodára 2023. február 9-től – 2023. március 13-ighatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 9 |
| Adósságkezelés | 0 |
| Átmeneti támogatás | 217 |
| Krízis támogatás | 126 |
| Rendszeres gyógyszertámogatás | 26 |
| Temetési segély | 2 |
| Fűtési támogatás | 12 |
| Rendszeres gyermekvédelmi támogatás | 9 |
| Hátrányos helyzet megállapítása | 4 |
| Önkormányzati lakásban lakók lakbértámogatása | 28 |
| Nem önkormányzati lakásban lakók bérleti díj támogatása | 21 |
| Gázártámogatás | 5 |
| Villamosenergia támogatás | 6 |
| **Összesen** | **465** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság, a 2023. februári ülésén mindösszesen 4 család részére a lakáshasználatuk meghosszabbításáról döntött, továbbá 8 család részére pedig rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

**Lakás helyreállításának vállalásával történő bérbeadás:**

A környezettanulmányok elvégzését követően a kérelmezőkkel történt személyes egyeztetések alkalmával a SZOVA NZrt. által megküldött 9 db üres, helyreállítandó bérlakás listája alapján - ami tartalmazta a pontos címet, alapterületet, szobaszámot és egyéb helyiségeknek a felsorolását, komfortfokozatát, fűtési módját, valamint a felújítási költség összegét - az igénylők megjelöltek 2-3 lakást, amelyeknek megtekintését követően nyilatkoztak arról, hogy részükre a felajánlott ingatlan megfelel. A bérleménykezelők a lakások megtekintését több időpont biztosításával tették lehetővé. Az egyeztetések során 79 kérelmezővel történt személyes, és több alkalommal telefonon történő konzultáció. Az egyeztetéseket követően 8 db helyreállítandó bérlakás került kijelölésre, egy bérlakást senki nem fogadott el a kérelmezők közül.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet 2023. március 1. napjától módosításra került.

*Módosítás főbb elemei:*

A bérleti díj támogatásra való jogosultság jövedelemhatára az alábbiak szerint kerültek megemelésre:

* egy vagy két fős háztartás esetén az egy főre jutó havi jövedelem nem haladja meg az öregségi nyugdíj mindenkori legkisebb összegének 500%-át (jelenleg 142.500,- Ft),
* 3 vagy több fős háztartásban az egy főre jutó jövedelem nem haladja meg az öregségi nyugdíj mindenkori legkisebb összegének 300%-át (85.500,- Ft).

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. február 9-től – 2023. március 13. közötti időszakra vonatkozóan:

A sport területén végzett feladatok:

* 2023. februári bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* március havi bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános iskolások és középiskolások részére röplabda diákolimpia;
* általános iskolások és középiskolások részére lány torna diákolimpia;
* általános iskolások középiskolások részére lány kosárlabda diákolimpia;
* általános iskolások középiskolások részére fiú kosárlabda diákolimpia;
* általános iskolások részére – terematlétika;
* általános iskolások részére kézilabda diákolimpia.

Az iroda közreműködésével a Szombathelyi Haladás VSE sakk csapata 2023. február 19-én Szombathelyen a Polgármesteri Hivatalban fogadta bajnoki mérkőzésen a Zalaegerszeg és az NB 2-es Veszprém sakk csapatát. Az iroda szervezésében került lebonyolításra a Városi, diák sí-tábor az ausztriai Lackenhofban.

Folyamatosan érkezteti és dolgozza fel a szombathelyi székhelyű sportszervezetek által megküldött pályázatokat, továbbá tájékoztatja az aktuális pályázatokról a sportszervezeteket vezetőit.

Az iroda elkészítette és aláíratta aVasi Tekesport Alapítvánnyal kötendő megállapodást a VAOSZ tekepálya jövőbeni működtetésével kapcsolatban.

Az iroda összeállította a 2023. évre tervezett Szabadidősport versenyeket, rendezvényeket és a 2023. évre tervezett Diáksport versenyeket, rendezvényeket.

Folyamatos egyeztetéseket folytat a Szombathelyi Szabadidősport Szövetség elnökségével, az általuk végzett feladatok ellenőrzése és koordinálása érdekében.

Az iroda szervezésében került lebonyolításra a Kábítószerügyi Egyeztető Fórum aktuális havi ülése. Napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.

Az iroda megkezdte a 2023. évi Nemzetközi Dákjátékokra utazó szombathelyi delegáció összeállítását, valamint az utazással kapcsolatos feladatok szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. február 9. - 2023. március 13. hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk jóváhagyása;
* pályázati elszámolások ellenőrzése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;,
* polgármesteri keret terhére támogatási szerződések elkészítése;
* lakossági LED-csereprogramban történő közreműködés;
* költségvetésben külön soron szereplő egyesületek támogatásának előkészítése;
* a 2023. február 15-i Civil Fórum ülésének előkészítése, lebonyolítása;
* Bruce Alan Buetler Nobel-díjas kutató szombathelyi látogatásának előkészítése a Nemzeti Tudósképző Akadémiával együttműködésben;
* húsvéti vásár előkészítése.

Egészségügy területén végzett feladatok:

* a 2023. februári Egészségügyi Szakmai Bizottsági ülés jegyzőkönyvének elkészítése;
* februári bizottsági, közgyűlési határozatok végrehajtása;
* március havi közgyűlési és bizottsági előterjesztések elkészítése;
* a Jáki út 35. szám alatti felnőtt háziorvosi praxisban történt orvosváltással kapcsolatos szerződések előkészítése;
* „Richter Egészségnap 2023” programmal kapcsolatos feladatok;
* „Millió lépés az iskoládért” program kapcsán tájékoztató levél küldése a szombathelyi általános és középiskolák igazgatói részére;
* rendelési idő módosítások aktualizálása a honlapon;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére.

Kultúra területén végzett feladatok:

* 2023. februári bizottsági és közgyűlési határozatok végrehajtása;
* rendelkező levelek, támogatási szerződés készítése;
* márciusi bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* a Savaria Múzeum igazgatói pályázatával kapcsolatos ügyintézés, szakmai bizottság ülésének előkészítése.

Köznevelés területén végzett feladatok:

* februári bizottsági, közgyűlési határozatok végrehajtása;
* önkormányzati vagyon ellenőrzése a Dési Huber István és Nyitra utcai Általános Iskolában;

belső ellenőrzési jelentés készítése;

* a szombathelyi Barátság Óvoda és a Gazdag Erzsi Óvoda fenntartói törvényességi ellenőrzése, Játéksziget Óvoda fenntartói törvényességi ellenőrzésének előkészítése;
* márciusi bizottsági, közgyűlési anyagok elkészítése;
* a szombathelyi Kőrösi Óvodában, a Mesevár Óvodában és a Szombathelyi Weöres Sándor Óvodában tanfelügyeleti ellenőrzésen való részvétel;
* óvodavezetői értekezlet előkészítése és lebonyolítása;
* óvodai SNI és BTM-es gyermekek összesítése;
* színes ( pl. arany, gyémánt, vas ) diploma kérelmek felterjesztése.

A **Közgazdasági és Adó Osztály** vezetője az alábbi tájékoztatást adta az osztály munkájáról **2023. február 9-től – 2023. márciusi 13.** beszámolási időszakra vonatkozóan:

A Közgazdasági és Adó Osztály beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda tevékenységéről** az alábbi tájékoztatást adom**:**

A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira.

Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján adóhatóságunk az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról. Az adóhatóság elektronikusan a hivatalos elérhetőségén értesíti azt az adózót, aki (amely) bevallás benyújtására, adatszolgáltatás teljesítésére elektronikus úton kötelezett, vagy választása szerint elektronikusan nyújtotta be a bevallását.

Az adóhatóság a 2023. március 16-i fizetési határidőre tekintettel elkészítette és a jogi személyek és egyéni vállalkozók részére elektronikus tárhelyükre kézbesítette (cégkapu, illetve ügyfélkapu) az adószámla kivonatokat. Magánszemélyek részére a befizetéshez szükséges készpénzátutalási megbízásokat is tartalmazó egyenlegértesítő készült el, melyek postai úton történő kézbesítése szintén megtörtént.

A helyi adókról szóló 1990. évi C. törvény (a továbbiakban: Htv.) 41.§ (1) bekezdése alapján a vállalkozó a helyi iparűzési adóban az előlegfizetési időszakra - az egyes esedékességi időpontokra eső összeg feltüntetésével önkormányzatonként – adóelőleget köteles a bevallás-benyújtással egyidejűleg bevallani. Az adózás rendjéről szóló 2017. évi CL. törvény (továbbiakban: Art.) 69.§ értelmében az adózó az adóelőleg esedékességének időpontjáig benyújtott kérelmében az általa bevallott adóelőleg módosítását kérheti az adóhatóságtól, ha előlegét az előző időszak (év, negyedév, félév) adatai alapján fizeti, és számításai szerint adója nem éri el az előző időszak adatai alapján fizetendő adóelőleg összegét. Az árbevétel csökkenését valószínűsítő adózóktól érkező adóelőleg mérséklési kérelmek, továbbá a likviditási nehézségekkel küzdő adózók által benyújtott fizetési könnyítési kérelmek elbírálása folyamatos.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Válaszleveleket készített a sajtó megkereséseire, főépítészi tájékoztatást nyújtott az ügyfelek részére, részt vett a Területi  Építészeti-Műszaki Tervtanács ülésein.

Az  egyes egyetemes szolgáltatási árszabásokról szóló rendelet értelmében helyszíni szemléket folytatott le és hatósági bizonyítványokat állított ki a családi fogyasztói közösségek gázár-támogatásának igényléséhez. Közreműködött az északi iparterület értékesítéséhez kapcsolódó adatszolgáltatásban.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

Az előző beszámoló óta az osztály munkáját érintően jogszabályváltozások nem kerültek kihirdetésre, illetve nem léptek hatályba.

Az **Általános Hatósági Iroda** 2023. február havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. február 1–28. között az alábbi új anyakönyvi események történtek:

* születés anyakönyvezése: 152,
* házasságkötés: 18,
* bejegyzett élettársi kapcsolat: 1,
* haláleset anyakönyvezése: 155.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. február 1.–28. között a bejegyzett események száma az alábbiak szerint alakult:

* születési események és ehhez kapcsolódó változások: 382,
* házassági bejegyzések és ehhez kapcsolódó változások: 101,
* halotti bejegyzések: 14.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. február hónapban 37 ügyben kellett elvégezni ezeket a feladatokat.

2023. február 28-án 10 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2023. február hónapban közreműködtek 1 állampolgársági eskütételen is.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. február 1.–28. között 121 ügyben indult meg a hagyatéki leltározás, összesen 1280 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. február hónapban összesen 82 kérelem érkezett:

* 37 kereskedelmi tevékenységgel kapcsolatos kérelem;
* 23 kereskedelmi és kulturális célú közterület-használati kérelem;
* 4 szálláshely szolgáltatási tevékenységgel kapcsolatos kérelem;
* 11 teleppel kapcsolatos kérelem;
* 6 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. A nyilvántartás felülvizsgálata során 2023. február hónapban 9 kereskedelmi üzlet adatainak felülvizsgálatára került sor, amely alapján 29 nyilvántartásba vett kereskedelmi tevékenység került hivatalból törlésre.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2023. február hónapban 4 új bejelentés érkezett a jegyzőhöz állatvédelmi ügyben. Ebben az időszakban 6 helyszíni szemlére került sor, és 6 állatvédelmi hatósági ügyben született határozat, amelyekben figyelmeztetés szankció, valamint meghatározott munkára kötelezés került alkalmazásra az állatvédelmi jogszabályok megsértése miatt.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. február hónapban a folyamatban lévő ügyek közül 5 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. február hónapban a Közterület-felügyelet bejelentése alapján 5 esetben indult eljárás. A folyamatban levő ügyek közül 2023. február hónapban 5 közigazgatási eljárás zárult le, ebből 1 személy esetében került sor 50.000,- Ft-os közigazgatási bírság, mint közigazgatási szankció alkalmazására.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. február hónapban összesen 165 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2023. február hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2023. február | **109** | **66** |

Fentieken túl az ügyfélszolgálati ügyintéző 2023. február hónapban tájékoztatást adott és közreműködött a LED-csere program kapcsán a jelentkezők nyilvántartásba vételében, összesen 32 ügyfél számára nyújtott segítséget.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett közreműködött az alábbi feladatok ellátásában:

* Február 11-én a Kőszegi utca 25. szám alatti társasház részére átadásra került 4 db hősugárzó, gázszivárgás miatt nem volt gázszolgálatás. A hiba elhárítása után a hősugárzókat visszahozták.
* Február 27-én a Szombathelyi Katasztrófavédelmi Kirendeltség által tartott riasztási és törzsvezetési gyakorlaton megfelelt értékelést kapott az Önkormányzat.
* Februárban már folyamatosan zajlott a március 4-én és március 15-én megrendezésre kerülő városi megemlékezésekkel kapcsolatos feladatok ellátása, egyeztetések a honvédséggel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2023. február 1–28. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 163 db lakossági bejelentés érkezett. A lakossági bejelentések a Közterület-felügyelet felé 140 esetben telefonon, 17 esetben elektronikus úton, 6 esetben pedig személyesen történtek.

A Szombathelyi Rendőrkapitányság hivatalos megkeresésére 8 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 2 esetben alkalmazott hangszórón keresztül figyelmeztetést, valamint 17 esetben alkalmazott feljelentést. 68 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 2 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 20 esetben kértek segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 160 esetben alkalmazott szabálysértések észlelése esetén figyelmeztetést. 3 esetben helyszíni bírságot, 10 esetben a gépjármű üzembentartójának távollétében helyszíni bírságot szabtak ki, illetve 19 esetben alkalmaztak feljelentést, és 1108 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 23 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2023. február hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 238 | 3 (70.000,- Ft) | 17 (225.000,- Ft) | 0 | 3 |
| **Közrend elleni szabálysértések** | 12 | 0 | 0 | 15 | 0 |

A járőrszolgálat által mobiltelefonos applikáción keresztül összesen 20 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk.

Az elmúlt időszakban több lakossági jelzés alapján fokozott ellenőrzés és közterületi jelenlét került elrendelésre az Éhen Gyula téren és annak közvetlen környezetében, az ellenőrzések azóta is folyamatosak.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 1 esetben kezdeményezett a felügyelet közigazgatási hatósági eljárást a Vas Vármegyei Kormányhivatal felé.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2023. február havi tevékenységéről az alábbiakban számolok be:

|  |  |
| --- | --- |
| **2023. február 1–28.** | **db** |
| 2023. február 1. napján a telepen lévő ebek száma | 14 |
| Közterületen befogott eb | 3 |
| A telepről a gazdának átadott eb | 3 |
| Örökbeadott eb | 1 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 1 |
| Lakossági bejelentésre közterületen keresett, de meg nem talált kóbor eb | 5 |
| Kutyatetem | 5 |
| Egyéb állattetem (galamb, sün, macska, patkány stb.) | 8 |
| 2023. február 28. napján a telepen lévő ebek száma | 12 |
|  |  |

1. Egyéb feladatok

*Forgalomra alkalmatlan gépjárművek:* A fenti időszakban összesen 37 esetben történt észlelés. 3 db gépjármű került elszállításra, amelyből 1 esetben történt meg a kiváltás a tulajdonos által.

A közterületi járőrszolgálat 6 esetben észlelt olyan gépjárművet, amely hatósági jelzéssel nem rendelkezett.

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 1 esetben kezdeményezett a felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2023. február hónapban megindított új közigazgatási hatósági eljárások |        4 db |
| 2023. február hónapban meghozott határozatok száma |        7 db |
| * ebből közigazgatási szankciók száma
 |        5 db |
| * figyelmeztetések száma
 |        4 db |
| * közigazgatási bírságok száma, összege
 |        1 db (10.000,- Ft) |
| * a jogsértés el nem követését megállapító határozatok száma
 |        2 db |
| 2023. február végén folyamatban lévő, még le nem zárt ügyek száma |        7 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 7 esetben közterület-használati hatósági engedély hiánya miatt, valamint 4 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

A Vas Vármegyei Kormányhivatal Szombathelyi Járási Hivatal Népegészségügyi Osztály felé 3 esetben kezdeményezett a felügyelet közigazgatási hatósági eljárást dohányzással kapcsolatos szabályszegés elkövetése miatt.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába február hónapban 1 esetben kezdeményezett „egyedi azonosító jellel való visszaélés” vétség elkövetésének alapos gyanúja miatt.

*Rendezvénybiztosítások:* 2023. február hónapban rendezvénybiztosítással kapcsolatos felkérés a Közterület-felügyelet irányába 1 esetben érkezett: delegáció kísérése vált szükségessé.

*Egyéb:* A Közterület-felügyelet irodaházában 2023. február 24. napján bemutatta szervezetét a Kábítószerügyi Egyeztető Fórum tagjai számára.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP – Képtár vizesblokk felújítása IV.** | A KBB 2023. 03. 06.-i ülésén javaslatot tett az eljárás eredményes lezárására, a javaslat a KFF – hez felterjesztésre került záró tanúsítvány kiállítása érdekében. |
| 2. | **Gyöngyösszőllősi klubház (CLLD)** | Az ajánlatok értékelése folyamatban van, hiánypótlási határidő: 2023. 03. 13. |
| 3. | **Károly Róbert utca felújítása** | Az eljárást megindító dokumentumok a KFF-hez felterjesztésre kerültek 2023. 03. 06. napján támogató tanúsítvány kiállítása érdekében. |
| 4. | **Jégpince körforgalom** | Ajánlattételi határidő: 2023. 03. 14. |
| 5. | **Szőlős utca felújítása, tanácsadó beszerzése**  | Ajánlattételi határidő 2023. 03. 10. napja volt, szerződéskötés a tanácsadóval folyamatban van. |
| 6. | **Szentkirályi bölcsőde építése** | A közbeszerzési eljárás előkészítése folyamatban van. |
| 7. | **Intranet alapú városi hálózat** (hirdetmény nélküli tárgyalásos eljárás) | Az ajánlattételi határidő 2023. 03. 09. volt, a tárgyalás időpontja 2023. 03. 16. |
| 8. | **TOP Plusz projektekre közbeszerzési tanácsadó** **beszerzése** | A piackutatás 2023. 03. 09. napján megtörtént, ajánlattételi határidő 2023. 03. 21. |

A **Beruházási Iroda** vezetője az alábbi tájékoztatást adta az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás folyamatban van.

**Szombathely-Balogunyom településeket összekötő kerékpárút** kivitelezése befejeződött, a forgalomba-helyezési engedély rendelkezésre áll, a záró auditálás folyamatban van.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** a műszaki átadás-átvételi eljárás lezárult, a vonatkozó engedélyezési lejárások befejeződtek.

Eszközbeszerzésre vonatkozó szerződés teljesítése 2023. év március hóban megkezdődött, folyamatosan zajlik.

**Szombathely, Esterházy Antal u. új bölcsőde közterületről megközelíthető parkolóinak** kivitelezése befejeződött. A forgalomba-helyezési engedély rendelkezésre áll.

**TOP-6.1.4-16 „Képtár turisztikai fejlesztése”** című pályázat: a látogatók részére fenntartott női-férfi vizesblokk felújítására vonatkozó közbeszerzési eljárás keretén belül az ajánlatok beérkeztek, az értékelés folyamatban van.

**TOP-6.1.5-15-SH1-2019-00002 Ferenczy I. utcai fejlesztés:** a kivitelezési munkák elkészültek, a műszaki átadás-átvételi eljárás lezárult. A forgalomba helyezési engedély rendelkezésre áll. A Károly Róbert utca burkolatfelújításának műszaki ellenőr beszerzése kapcsán - indikatív ajánlatok beérkezését követően - az ajánlattételi felhívás kiküldésre került, jelenleg hiánypótlás van folyamatban. A kivitelező beszerzésére vonatkozó közbeszerzési eljárás előkészítése folyamatban van.

Szőlős utca burkolatfelújítására vonatkozóan a közbeszerzési adatlap átadásra került a Közbeszerzési Irodának, az eljárás a KFF-nél van folyamatban.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelezési munkák megkezdődtek.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a kiviteli tervdokumentáció és az árazott költségvetés rendelkezésre áll. A műszaki ellenőr beszerzése megtörtént. A kivitelező beszerzésére irányuló eljárás folyamatban van.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a III. közbeszerzési eljárás során az ajánlatok beérkeztek (összesen 4 ajánlat érkezett). Az ajánlatok értékelése folyamatban van.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a kivitelezési munkák folyamatban vannak, jelenleg homlokzati hőszigetelés és nyílászáró csere zajlik.

**RRF 1.1.2-2021 azonosító számú „Bölcsődei nevelés fejlesztése”:** az építési engedély és a forgalomba helyezési engedély rendelkezésre áll, a kiviteli tervek átadása 2023. február 22-én megtörtént, azok ellenőrzése folyamatban van. Lechner Tudásközpont N.Kft. részére az adatszolgáltatás folyamatos. A kivitelező beszerzésére vonatkozó közbeszerzési eljárás előkészítése folyamatban van.

**Panda energiamenedzsment szoftver:** a megbízott vállalkozó részére a fogyasztási adatokhoz, számlákhoz való hozzáférés biztosított. A szoftver használatával kapcsolatos tájékoztatás folyamatos, a 2023. januári riport rendelkezésünkre áll.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van, melyhez szükséges feltétel volt a SZOMHULL NP Kft., mint közszolgáltató megfelelőségi véleményének MEKH által történő kiállítása. 2022. május 27-én megkapta a SZOMHULL NP Kft. a megfelelőségi véleményt, így az IH előtt elhárult az akadály a TSZ módosítására.

A MEKH által a megfelelőségre vonatkozóan kiadott határozat, valamint a Támogatási Szerződés módosítás benyújtása óta eltelt időre tekintettel az NFP Kft. ismételten - 2022. 06. 24-én - benyújtott az Irányító Hatóság részére TSZ módosítási kérelmet, új fizikai befejezési határidőként 2024. 08. 30-i határidőt megjelölve a Projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el és írásban értesítést sem küldött. Figyelemmel az új ütemezés szerinti 2023. 12. 31-i elszámolhatósági határidőn túli Projekt fizikai befejezési határidőre, a Projekt további előkészítésének és megvalósításának feltétele, hogy az Irányító Hatóság hozzájáruljon a Projekt új fizikai teljesítési határidejéhez, és továbbra is biztosítsa a Projekt végrehajtásához szükséges támogatási forrást.

2022. szeptember 26-án a Miniszterelnökség Környezeti és Energiahatékonysági Fejlesztési Programok Végrehajtásáért felelős helyettes Államtitkársága értesítette az NFP NP. Kft-t, hogy a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014.(XI.5.) Korm.rendelet 90. § (1) bek a. és b. pontjaira hivatkozva eláll az Irányító Hatóság a TSZ-től, a benyújtott határidő módosításhoz nem járul hozzá, mert a projekt keretében támogatott tevékenység megvalósításának lehetősége meghiúsult . A jogszabály szerint az IH akkor jogosult elállni a szerződéstől a feltételek legalább egyikének bekövetkezte esetén, ha:

- a TSZ megkötésétől számított 12 hónapon belül a támogatott tevékenység nem kezdődik meg és a kedvezményezett a megvalósítás érdekében megvásárolandó szolgáltatásokat vagy árukat azok tervezett összértékének 50 %-t elérő mértékben nem rendeli meg, vagy az erre irányuló szerződést nem köti meg,

- 12 hónapon belül a kedvezményezett érdekkörében felmerült okból a támogatás igénybevételét nem kezdeményezi, kifizetési igénylés benyújtásával a támogatás 10 %-t nem igazolja és késedelmét nem menti ki.

A projekt végleges lezárásaként a NFP Kft-vel kötött Konzorciumi szerződés megszüntetése folyamatban van.

**Gothard kastély állagmegóvási munkái:**

A csökkentett műszaki tartalmú kiviteli tervdokumentáció alapján a kivitelező beszerzés folyamatban van. A Versenyszabályzat szerint lefolytatott eljárás érvényesnek tekinthető, a feltételes hatályú szerződés előkészítés alatt van.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a kivitelezési munkák folyamatosan zajlik, a készültség meghaladja a 80%-ot.
* A Szent István király utcai Gyöngyös-patak hídrekonstrukció: a vállalkozó szerződés aláírásra került, a munkaterület átadás-átvételi eljárás megtörtént, a kivitelezési munkák előkészítése megkezdődött.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt: a kivitelezési munka folyamatban van. Jelenleg zajlanak a műtárgyépítési munkák, a tükör készítése, közvilágítási kábel kialakítása.

**Villamosenergia** beszerzése: a 2024. évi villamos energia beszerzésre irányuló közbeszerzési eljárás előkészítése folyamatban van.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra, amely előreláthatóan 2023. szeptemberre készül el.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítására** vonatkozó engedélyes tervdokumentáció elkészült, az építési engedély rendelkezésre áll. Műszaki ellenőr tevékenységre vonatkozó szerződés aláírásra került. A kivitelező beszerzésére irányuló közbeszerzési eljárás folyamatban van.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kialakításával összefüggésben az engedélyes tervdokumentáció elkészült, az engedélyező hatóság felé benyújtásra került, az engedélyezési eljárás megindult. Műszaki ellenőri tevékenységre vonatkozó szerződéskötés előkészítése zajlik.

**Tervezések:**

* 9700 Szombathely, Északi Iparterület 02089/5-7 hrsz-ú ingatatlan vonatkozásában ivóvízellátó és szennyvízelvezető hálózat vízjogi létesítési engedélyezési és kiviteli tervének elkészítésére, közműtanulmány készítése és árazatlan költségvetés elkészítésére tervezés folyamatban van. Az engedélyezési tervdokumentáció elkészült, az engedélyeztetési folyamat elindult.
* Szombathely, Északi Iparterület 02089/5 hrsz-ú ingatatlan megközelítését biztosító út – és közlekedési csomópont építésre (I. ütem) engedélyezési és kiviteli terv elkészítésére az engedélyezési tervdokumentáció benyújtásra került az engedélyező hatósághoz.
* Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítése, rehabilitációs szakmérnöki feladatok ellátására vonatkozó tervezői szerződés aláírásra került. Az engedélyezési szintű tervdokumentáció elkészült, az engedélyeztetési folyamat elindult.
* A meglévő parkoló tervek tervfelülvizsgálatai az alábbi helyszínek vonatkozásában elkészültek (kiviteli tervdokumentáció és árazott és árazatlan költségvetések): Bem J. u. 27., Bem J. u. 19. – 29., Szűrcsapó u. 6. és 8. sz., Barátság u. 17., Mikes-Károlyi csomópont, Kodály Zoltán u., Bakó-Kodály-Kassák tömbbelsők, Krúdy Gyula u. 2., Rohonci u. 26-36., Rohonci u. 33-35., Pázmány Péter krt. 25., Váci Mihály Általános Iskola és a Benedek Elek utcai "E-ON" transzformátor mögött, Patak utca.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás elindult.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában az RMT (Részletes Megvalósíthatósági Tanulmány). Az RMT alapján - a Szombathelyi Önkormányzat által korábban kijelölt 17 helyszínen - háromféle beruházást lehet megvalósítani, Esco-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekt helyszín kiválasztásra került: Aréna sportcsarnok régi és új szárny, az épületekkel összefüggésben az E-on meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárást a Konzorciumvezető az ajánlattételi határidő előtt visszavonta, az új eljárás folyamatban van.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi, a havaria jellegű kivitelezési munkák utólagosan kerülnek be a GFT-be. A 2023-2037 időszak GFT-je (Gördülő Fejlesztési Terv) módosításának egyeztetése megtörtént, a Magyar Energetikai és Közmű-szabályozási Hivatal (MEKH) által jóváhagyásra került.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. február 8. és 2023. március 9.* napja közti időszakban az ***iktatott ügyek száma 827 db***, amelyből

* parkfenntartás 35 db,
* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 231 db,

* úthiba 53 db,
* behajtási engedély 19 db,
* telephely igazolások 8 db,
* köztemetők üzemeltetése és fenntartása 2 db,
* csapadékvíz-elvezetés 15 db,
* helyi közösségi közlekedés 25 db,
* a köztisztaság 41 db,
* kéményseprő ipari közszolgáltatás 2 db,
* az e-közműegyeztetéssel, a nem közművel összegyűjtött háztartási

szennyvíz begyűjtéséről és ártalommentes elhelyezése 1 db,

* közvilágítás 21 db,
* egyéb 44 db,

**összesen:** **497 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. február 8. és 2023. március 9.* napja közti időszakban az iktatott hatósági ügyek szám 330 db, amelyből

* fakivágás 52 db,
* közterület-használat 121 db,
* vízgazdálkodás 9 db,
* környezetvédelem (zajvédelem és egyéb) 79 db,
* hulladékgazdálkodás 69 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A Parkerdő területére kettő darab zárható hulladékgyűjtő konténer került kihelyezésre a kommunális hulladék gyűjtése céljából.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

22 civil szervezet csatlakozott már a programhoz, így több park és játszótér örökbefogadása van folyamatban. Az együttműködési megállapodások megkötése folyamatosan történik. A civil szervezetek a város közparkjaiban segítik a SZOMPARK munkáját.

Az idei évben is folyamatosan végzik az utca takarításokat a SZOVA NZrt. és SZOMPARK Kft., a város különböző pontjain.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, lombhúzást folyamatosan végzi. A parkfenntartás keretében 213 db fa telepítése történt meg.

Folytatódnak Szombathely városában az ütemterv szerinti fák metszési munkálatai. Folyamatban van a Wagner András sétány kavicsozása is.

Az Emlékműhöz vezető sétány, lépcső és az Emlékmű előtti gyülekezőtér felújítása megkezdődött. A város szökőkútjainak ellenőrzése elindult.

A Szent Gellért utcai körforgalom, illetve a Körmendi utcai körforgalom vízvezeték kiváltási munkálatai elkezdődtek.

A 11-es Huszár úti lakótelepen lévő kutyafuttatón kutyatrenírozó eszközök kihelyezését tervezik megvalósítani 2023. év tavaszán.

Szombathely város területén végzett kéményseprő-ipari közszolgáltatásra vonatkozó 2022. évi beszámoló benyújtásra került a Belügyminisztérium felé.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. A város több pontján teljes járdaszakaszok felújítása valósult meg.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A Belső Ellenőrzési Iroda tevékenységének keretét adó 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

Jelenleg a Berzsenyi Dániel Könyvtárnál folytat vizsgálatot az iroda a 2018-2021. gazdasági évekre vonatkozó költségvetési gazdálkodás szabályszerűségének vizsgálata tárgyában, az alábbi szempontok szerint.

* A gazdálkodás szervezettsége, célszerűsége;
* Az intézmény pénzügyi gazdálkodása;
* Számviteli előírások érvényesülése;
* Az intézményi vagyon változásának értékelése;
* A leltározás és a selejtezés ellenőrzése;
* Gépjárművek üzemeltetésének ellenőrzése;
* A belső kontrollrendszer kialakítása és működtetése;

Az iroda elkészítette a 2022. évre vonatkozó éves ellenőrzési jelentést, amely a vonatkozó jogszabályban foglaltaknak megfelelően a Tisztelt Közgyűlés márciusi ülésének napirendjén szerepel.

A **Gondnoksági Iroda** vezetője az alábbi tájékoztatást adta az iroda tevékenységéről:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el az iroda:

* A lakossági LED program keretében folytatódik az energiatakarékos izzók kiosztása. A program helyi lebonyolításában a Gondnoksági Iroda továbbra is részt vesz.
* Az energiafogyasztás kontrollja érdekében folyamatosan továbbra is heti szinten mérjük az elhasznált energiákat, amelyeket táblázatba vezetünk fel.
* Végrehajtottuk a Petőfi u. 8. sz. ingatlanban tárolt iratok áthelyezését.
* Részt veszünk az idei Húsvéti vásár megszervezésében és lebonyolításában.
* Az alábbi eljárások kerültek elindításra:
	+ - írószer és nyomtatványbeszerzés versenyeztetése,
		- liftek hibaelhárítási, karbantartási szerződések versenyeztetése,
		- liftek felügyeletének megrendelése,
		- klímák karbantartási szerződésének versenyeztetése,
		- tisztítószer beszerzésének versenyeztetése,
		- hivatali parkoló szerződésének meghosszabbítása.

Kérem a Tisztelt Közgyűlést tájékoztatóm elfogadására.

**Szombathely, 2023. március „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2023. (III. 30.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal